REZOLUTË 
PËR VLERËSIMIN E VEPRIMTARISË SË KOMISIONIT QENDROR 
TË ZGJEDHJEVE PËR VITIN 2022

Kuvendi i Shqipërisë, 
Duke njohur përgjegjësinë e Komisionit Qendror të Zgjedhjeve për organizimin dhe administrimin e zgjedhjeve dhe referendumeve, mbikëqyrjen e veprimtarive të administratës zgjedhore, monitorimin e veprimtarisë së subjekteve zgjedhore, institucioneve shtetërore dhe të medies në raport me zgjedhjet, si dhe zgjidhjen në rrugë administrative të kërkesave ose të ankesave që kanë lidhje me procesin zgjedhor; 
Vlerëson veprimtarinë e KQZ-së gjatë vitit 2022, lidhur me: 
Veprimtarinë e administratës zgjedhore dhe administrimin e dokumentacionit zgjedhor për dy procese zgjedhore: për zgjedhjet e përgjithshme për Kuvend të datës 25 prill 2021 dhe për zgjedhjet e pjesshme për kryetar bashkie në bashkitë Durrës, Shkodër, Lushnjë, Dibër, Vorë e Rrogozhinë, të zhvilluara në datën 6 mars 2022;
Hapjen e kutive dhe përpunimin e materialeve zgjedhore me vendimin nr. 3, datë 22.1.2022, të përdorura në zgjedhjet për Kuvendin e Shqipërisë të datës 25 prill 2021; 
Organizimin dhe administrimin e procesit të zgjedhjeve të datës 6 mars 2022;
Administrimin e kërkesave ankimore në Komisionin e Ankimimeve dhe Sanksioneve;
Miratimin e vendimeve nga Komisioni Rregullator;
Miratimin e akteve nënligjore nga Komisioneri Shtetëror i Zgjedhjeve, në funksion të organizimit dhe të administrimit të procesit të zgjedhjeve të pjesshme të datës 6 mars 2022;
Administrimin e denoncimeve nga KQZ-ja gjatë zgjedhjeve të pjesshme të datës 6 mars 2022 për të cilat Komisioneri ka miratuar 30 vendime;
Verifikimin e formularëve të vetëdeklarimit për kandidatët për kryetar bashkie, si rezultat i zgjedhjeve të pjesshme vendore të datës 6 mars 2022;
Trajnimin e administratës zgjedhore, si dhe të aktorëve të tjerë që përfshihen në një proces zgjedhor;
Miratimin e programit të detajuar me vendimin nr. 24 të datës 27 janar 2022 të KQZ-së për informimin, edukimin dhe ndërgjegjësimin e zgjedhësve, në të cilin u përfshinë të gjitha kategoritë e zgjedhësve, të rinjtë, votues për herë të parë, gratë, personat me aftësi të kufizuara dhe pakicat kombëtare;
Miratimin nga KQZ-ja të modelit të dhomës së fshehtë (PAK), shabllonin (fleta e votimit) për personat e verbër; 
Procesin e këqyrjes paszgjedhore nga administrata e KQZ-së nga data 21.4.2022–22.4.2022, me qëllim verifikimin e rregullsisë dhe saktësisë së veprimtarisë së administratës zgjedhore (KQV dhe GN) përgjatë administrimit të procesit të votimit, si dhe veprimeve të grupeve të numërimit të votave për procesin e vlerësimit dhe numërimit të votave;
Realizimin e buxhetit të vënë në dispozicion për zgjedhjet e pjesshme të datës 6 mars 2022, në masën 96.3%;
Përdorimin e Sistemit Elektronik të Identifikimit të Votuesve nëpërmjet Pajisjeve Elektronike të Identifikimit në të 6 bashkitë ku u zhvilluan zgjedhjet;
Zbatimin e projektit pilot për procesin e votimit dhe numërimit elektronik të votave për zgjedhjet e pjesshme vendore për kryetar bashkie të datës 6 mars 2022 në Bashkinë Vorë, qarku Tiranë, në 44 qendra votimi, me anë të vendimit nr. 48 datë 10.2.2022 të KQZ-së;
Auditimin e fondeve të partive politike (për vitin kalendarik 2021);
Auditimin e fushatës zgjedhore për zgjedhjet për Kuvend të datës 25 prill 2021;
Auditimin e fushatës zgjedhore për zgjedhjet e pjesshme vendore të datës 6 mars 2022;
Procesin e shpërndarjes së fondeve vjetore si ndihmë financiare për partitë politike për vitin 2022;
Plotësimin e vakancave në Kuvendin e Republikës së Shqipërisë, të krijuara gjatë vitit 2022;
Plotësimin e vakancave të kandidatëve për anëtarë në këshillin bashkiak, të krijuara gjatë vitit 2022;
Realizimin e buxhetit të vënë në dispozicion për vitin 2022 në masën 95%;
Përpjekjet e KQZ-së për të mundësuar votimin nga jashtë vendit, duke organizuar një konferencë kombëtare, duke ngritur një grup pune përgjegjës për hartimin e akteve nënligjore normative, që do të përcaktojë rregullat dhe procedurat e detajuara, të cilat do të mundësojnë votimin nga jashtë vendit etj.;
Përgatitjen e një plani strategjik për përmirësimin e funksionimit të KQZ-së, me qëllim realizimin e zgjedhjeve më të mira, me mbështetjen e Këshillit të Evropës;
Aktivitetet e realizuara me organizata partnere dhe ndërkombëtare;
Marrjen e masave gjatë 6-mujorit të dytë të 2022 për organizimin e zgjedhjeve vendore të vitit 2023, me qëllim identifikimin e akteve nënligjore dhe përmirësimin e tyre;
Procesin e rekrutimit të personelit të përkohshëm dhe kontraktimin e shërbimeve të specializuara;
Planifikimin e trajnimeve të administratës zgjedhore;
Përpjekjet për digjitalizimin e proceseve të punës.
Kuvendi rekomandon që KQZ-ja për vitin 2023 të përmirësojë punën në këto drejtime:
1. Të zbatohet Manuali i Monitorimit Vjetor dhe Periodik, i miratuar me vendimin e Kuvendit nr. 134/2018, në të gjitha pikat e tij;
2. Të paraqesë pranë Kuvendit një raport të detajuar për mbarëvajtjen e procesit zgjedhor për zgjedhjet e datës 14.5.2023, duke përfshirë këtu edhe procesin e votimit elektronik, identifikimin elektronik, si dhe të gjithë infrastrukturën teknologjike të përdorur gjatë procesit zgjedhor;
[bookmark: _GoBack]3. Të bashkëpunojë me institucionet përkatëse, përfshirë këtu edhe Kuvendin e Shqipërisë, në vijim të përpjekjeve të ndërmarra gjatë vitit 2022, lidhur me miratimin e akteve nënligjore në zbatim të Kodit Zgjedhor, për të mundësuar votimin e shtetasve shqiptarë, të cilët banojnë jashtë vendit;
4. Të paraqesë në Kuvend raportet e auditimit për raportimin financiar vjetor të partive politike dhe për financimin e partive politike për fushatat zgjedhore, siç është kërkuar edhe në rezolutën e Kuvendit të datës 21.7.2022, “Për vlerësimin e veprimtarisë së Komisionit Qendror të Zgjedhjeve për vitin 2021”, si edhe për vitin 2022.

KRYETARE
Lindita Nikolla
Miratuar më datë 13.7.2023.

